Uwayilo wa mu Usoko Yika?
Longeso 10
Uwayilo wa mu Usoko Yika?
Ha matangwa a shakulu, Yehova te kakuzanga ngwo asoko apwe hamuwika hanga alikolese mu ufulielo ni kutatwisa asoko jo. (Shimbi Yamuchiali 6:6, 7) Kashika Yela ja Yehova noo ha pwoso jeswe kakululieka uwayilo wa mu usoko ni sambukila yeswe, hanga alilongese yikuma yilemu, ni kuhanjika ize muyihasa kwakwasa ku ufulielo wo. Nawa nyi watwama ukawe, yili shimbu yipema ya kusakula kulilongesa Mbimbiliya hanga uwayile Zambi.
Yino ye shimbu ya kukundama kuli Yehova. “Kundamenu kuli Zambi, mba iye kumakundama kuli yenu.” (Tiangu 4:8) Mba tunyingike kanawa Yehova, chatutamba kulilongesa hakutwala ku utu wenyi ni yitanga yenyi ize yili mu Mbimbiliya. Yimwe jila yipema ya kuputuka uwayilo wenu wa mu usoko yili kusa amwe mashimbu akutanga Mbimbiliya hamuwika, hanji kukaula ululikiso wa pwoso jeswe ja Shikola ya Milimo ya Zambi. Nuhasa kuhana yimwe yisoneko kuli mutu ni mutu mu usoko hanga akayitange, mba eswe ahase kukumbulula mu Mbimbiliya.
Yino ye shimbu hanga asoko akundame kuli umwe ni mukwo. Mu usoko atata ni amama ni ana ni asoko akwo, kakukolesa usepa umwe ni mukwo muze ayo malilongesa Mbimbiliya mu usoko. Muyipwa shimbu ya chiseke ni sambukila, nawa ni longeso lilemu lia pwoso. Nikulita ni miaka ya ana jenu, asoko mahasa kufupa yikuma hanga aalongese, hanji ya mu A Sentinela ni mu Despertai! Yenwe munuhasa kuhanjika ni ana jenu ha kutwala ku kapinjiso yoze akupwa nenyi ku shikola, ni chize mahasa kumwehuka. Yenwe munuwahilila ha kululieka miaso yize muyikapwa kwimba mu ukungululo, ha kuhwa cha uwayilo wa mu usoko, munuhasa kulia ni kunwa.
Mashimbu wano apema nwakupalikisa ha pwoso jeswe hanga nuwayila Yehova hamuwika, manukwasa eswe mu usoko hanga nuwane chiseke mu Liji lia Zambi, nawa Yehova makawahisa tachi jenu.—Masamu 1:1-3.
▪ Mumu liaka yetwe twakusa shimbu hanga tupwe ni uwayilo wa mu usoko?
▪ Kuchi atata ni amama mahasa kupwisa uwayilo wa mu usoko ni chiseke?
[Kasha/Chizulie ha lifwo 13]
NINGIKA NAWA
Hula kuli mandumbu akwo amu chikungulwila, kuchi ayo akulinga uwayilo wo wa mu usoko. Nawa fupa mikanda yize yili mu Zuwo lia Wanangana hanga upwe ni kulongesa nayo ana je hakutwala kuli Yehova.
[Chizulie ha lifwo 13]
Corea
[Chizulie ha lifwo 13]
Brazil
[Chizulie ha lifwo 13]
Austrália
[Chizulie ha lifwo 13]
Guiné
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn spa_Latn cjk_Latn sot_Latn cjk_Latn cjk_Latn cjk_Latn por_Latn